Onafhanklike ondersoek oor bewerings na Albert FritzAlbert Fritz, die Wes-Kaapse LUR vir gemeenskapsveiligheid. (Foto: Twitter) Alan Winde, premier van die Wes-Kaap, sê ŉ onafhanklike ondersoek sal van stapel gestuur word na aantygings teen minister Albert Fritz. Winde het Sondag aangekondig dat Frits met onmiddellike effek geskors word ná die ernstige bewerings onder sy aandag gebring is. “Aanvanklike bewerings in dié verband is op 23 November 2021 informeel deur ŉ derdeparty onder my aandag gebring. Ek het dadelik beëdigde verklarings versoek van die persone wat direk betrokke is, sodat ek stappe kon doen. Tot daardie datum het ek seker gemaak dat die klaers voldoende sorg en empatie geniet en dat daar nie enige druk op hulle geplaas word nie, veral wat die aard van hul klagtes betref.” Winde sê hy is vroeër vandeesmaand in kennis gestel dat die klaers gereed is om hul verklarings te oorhandig. “Ek het 11 dae gelede met hulle vergader, hul verklarings aanvaar en regsdienste genader oor volgende stappe wat gedoen moet word.” Intussen het nog individue aangedui dat hulle ook graag na vore wil kom en regsdienste het ook hulle verklarings ontvang. “Ná my vergadering met die klaers en ná ek regsadvies bekom het, het ek gevoel ek het voldoende inligting om die minister dadelik te skors en ek het ŉ onafhanklike ondersoek na dié saak versoek.” Winde sê hy word bygestaan deur die regsdienste-eenheid van die Wes-Kaapse regering wat die staatsprokureur genader het en aangedui het dat ŉ onafhanklike regsraad aangestel moet word om ŉ eksterne ondersoek te doen oor die egtheid van die bewerings teen mnr. Fritz. “Ons wag vir bevestiging en ons sal dit na verwagting binnekort ontvang. Ek sal die besonderhede van die aanstelling bekendmaak sodra dit bevestig is.” Weens die ernstige aard van die bewerings glo Winde dat ŉ onafhanklike regskenner met betrokke ervaring die beste persoon sal wees om die bewerings te ondersoek en die egtheid daarvan te bepaal. “Ek het versoek dat die ondersoek so vinnig as moontlik afgehandel moet word. Om deursigtigheid te verseker, bevestig ek graag dat ek verdere besonderhede bekend sal maak sodra die eksterne ondersoekbeampte aangestel is, en ná gesprekke met hom/haar om te bepaal wat genoem mag word – op versoek van die betrokke klaers.” Winde sê hy is besorg dat lede van die media probeer het om direk navraag te doen by verskeie beamptes in die Wes-Kaapse regering om die name van die klaers te bekom. “Die publikasie van hul name, teen hul wil, sal absoluut onaanvaarbaar wees. Die Wes-Kaapse regering sal die nodige stappe doen om te verseker dat dit nie gebeur nie.” Die klaers het die aantygings streng vertroulik na Winde gebring. “Om hul name teen hul wil te publiseer sal slegs bydra tot die stres en angs wat hulle reeds voel, en moontlik ander verhoed om in die toekoms met soortgelyke klagtes na vore te kom.” Die Wes-Kaapse regering bied berading aan enige werknemer wat ondersteuning deur dié moeilike proses benodig. “Die klaers wat my genader het, is in kennis gestel dat hulle ook strafregtelike aanklagte aanhangig kan maak en dat alle nodige ondersteuning aan hulle gebied sal word indien hulle dit wil doen.” Winde kan nie tans self strafregtelike aanklagte aanhangig maak nie, maar hy sluit nie die moontlikheid uit dat dit in die toekoms kan gebeur nie, indien die ondersoek deur die onafhanklike raad bepaal dat dit nodig of behoorlik is om dit te doen nie. “Die welstand en beskerming van die klaers is vir my die hoogste prioriteit. Dit moet ons almal sŉ wees. Ek versoek redakteurs en ander belanghebbendes om die beste belang van die klaers in gedagte te hou en dat hulle name nie bekendgemaak word tensy hulle uitdruklik daarvoor toestemming gee nie.”